62022TJ0208_RES
Byla T‑208/22
Kinda Makhlouf
prieš
Europos Sąjungos Tarybą
2024 m. liepos 17 d. Bendrojo Teismo (devintoji išplėstinė kolegija) sprendimas
„Bendra užsienio ir saugumo politika – Ribojamosios priemonės, atsižvelgiant į padėtį Sirijoje – Lėšų ir ekonominių išteklių įšaldymas – Leidimo atvykti į valstybių narių teritoriją apribojimai – Asmenų, subjektų ir organizacijų, kuriems taikomas lėšų ir ekonominių išteklių įšaldymas arba leidimo atvykti į valstybių narių teritoriją apribojimai, sąrašas – Ieškovo pavardės įtraukimas į sąrašą ir palikimas jame – Asmens, kuriam jau taikomos ribojamosios priemonės, įpėdinis – Teisė į gynybą – Vertinimo klaida – Proporcingumas – Nuosavybės teisė – Laisvė judėti ir apsigyventi valstybėse narėse – Teisė į šeimos gyvenimą – Deliktinė atsakomybė“
Teismo procesas – Sprendimas arba reglamentas, kuriuo vykstant procesui pakeistas ginčijamas aktas – Prašymas patikslinti ieškinį – Sąlygos
(Bendrojo Teismo procedūros reglamento 86 straipsnio 1 dalis)
(žr. 25, 29 punktus)
Teismo procesas – Sprendimas arba reglamentas, kuriuo vykstant procesui pakeistas ginčijamas aktas – Prašymas patikslinti ieškinį – Ieškovo pareiga šiame prašyme nurodyti patikslintus pagrindus ir argumentus – Nebuvimas, išskyrus atvejį, kai šie du aktai labai skiriasi – Bendrojo Teismo pareiga patikrinti
(Bendrojo Teismo procedūros reglamento 86 straipsnio 1 ir 4 dalys)
(žr. 35–37 punktus)
Teismo procesas – Reikalavimų patikslinimas vykstant procesui – Formos reikalavimai – Pagrindų, kuriais remiamasi, santrauka – Pradinių pagrindų perkėlimas – Sąlygos
(Bendrojo Teismo procedūros reglamento 86 straipsnio 4 dalis)
(žr. 38, 39 punktus)
Europos Sąjungos teisė – Principai – Teisė į gynybą – Teisė į veiksmingą teisminę gynybą – Ribojamosios priemonės – Pareiga pranešti individualias ir konkrečias priežastis, pateisinančias priimtus sprendimus – Teisė būti išklausytam prieš nustatant tokias priemones – Apribojimai – Sąlygos
(Europos Sąjungos pagrindinių teisių chartijos 41 straipsnio 2 dalies a punktas; Tarybos sprendimo 2013/255/BUSP, iš dalies pakeisto Sprendimu (BUSP) 2022/242, priedas; Tarybos reglamentas Nr. 36/2012 ir Tarybos reglamentas 2022/237)
(žr. 51–54, 56, 58, 61 punktus)
Europos Sąjungos teisė – Principai – Teisė į gynybą – Teisė būti išklausytam – Institucijų pareiga sutikti su suinteresuotųjų šalių nuomone – Nebuvimas – Pareiga atsakyti į visus šalių argumentus – Nebuvimas
(Europos Sąjungos pagrindinių teisių chartijos 41 straipsnio 2 dalis)
(žr. 68 punktą)
Europos Sąjunga – Teisminė institucijų aktų teisėtumo kontrolė – Ribojamosios priemonės Sirijai – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą
(Europos Sąjungos pagrindinių teisių chartijos 47 straipsnis; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2021/1035, priedas; Tarybos reglamentai Nr. 36/2012, 2022/237 ir 2023/1027)
(žr. 76–82 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės Sirijai – Kontrolės apimtis – Ieškovo įtraukimas į prie ginčijamo sprendimo pridėtą sąrašą dėl to, kad jis priklauso Assad arba Makhlouf šeimoms – Visuomenei prieinami dokumentai – Įrodomoji galia
(Europos Sąjungos pagrindinių teisių chartijos 47 straipsnis; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2021/1035, priedas; Tarybos reglamentai Nr. 36/2012, 2022/237 ir 2023/1027)
(žr. 83, 86, 87, 121–123 punktus)
Bendra užsienio ir saugumo politika – Specialios ribojamosios priemonės, taikomos tam tikriems asmenims ir subjektams atsižvelgiant į padėtį Sirijoje – Sprendimas 2013/255/BUSP ir Reglamentas Nr. 36/2012 – Sirijos režimo rėmimo prezumpcija, taikoma Sirijoje veiklą vykdančių įtakingų verslininkų ir Assad arba Makhlouf šeimų narių atžvilgiu – Leistinumas – Sąlygos
(Tarybos sprendimo 2013/255/BUSP, iš dalies pakeisto Sprendimu (BUSP) 2015/1836, 27 straipsnio 1 dalis ir 2 dalies a ir b punktai, taip pat 28 straipsnio 1 ir 2 dalys; Tarybos reglamentas Nr. 36/2012 ir Tarybos reglamento 2015/1828 15 straipsnio 1 dalies a punktas ir 1a dalies b punktas)
(žr. 89–92, 94 punktus)
Bendra užsienio ir saugumo politika – Specialios ribojamosios priemonės, taikomos tam tikriems asmenims ir subjektams atsižvelgiant į padėtį Sirijoje – Sprendimas 2013/255/BUSP ir Reglamentas Nr. 36/2012 – Sirijos režimo rėmimo prezumpcija, taikoma Assad arba Makhlouf šeimų narių atžvilgiu – Leistinumas – Sąlygos – Nuginčijama prezumpcija – Priešingas įrodymas – Nebuvimas
(Tarybos sprendimo 2013/255/BUSP, iš dalies pakeisto Sprendimu (BUSP) 2015/1836, 27 straipsnio 1–3 dalys ir 28 straipsnio 1–3 dalys; Tarybos reglamentas Nr. 36/2012 ir Tarybos reglamento 2015/1828 15 straipsnio 1 dalies a punktas, 1a dalies b punktas ir 1b dalis)
(žr. 93, 95–98, 101–104, 114, 116, 125 punktus)
Bendra užsienio ir saugumo politika – Ribojamosios priemonės Sirijai – Lėšų įšaldymas ir leidimo atvykti apribojimai su Sirijos režimu susijusiems asmenims, subjektams ir organizacijoms – Nuosavybės teisės ribojimai – Proporcingumo principo pažeidimas – Nebuvimas
(ESS 5 straipsnio 4 dalis ir 29 straipsnis; SESV 215 straipsnis; Europos Sąjungos pagrindinių teisių chartijos 17 straipsnis ir 52 straipsnio 1 dalis; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2023/1035, 28 straipsnio 6 dalis; Tarybos reglamentai Nr. 36/2012, 2022/237 ir Tarybos reglamento 2023/1027 16 straipsnis)
(žr. 131–155, 160 punktus)
Bendra užsienio ir saugumo politika – Ribojamosios priemonės Sirijai – Lėšų įšaldymas ir leidimo atvykti apribojimai su Sirijos režimu susijusiems asmenims, subjektams ir organizacijoms – Teisės į privataus ir šeimos gyvenimo gerbimą apribojimai – Proporcingumo principo pažeidimas – Nebuvimas
(ESS 5 straipsnio 4 dalis ir 29 straipsnis; Europos Sąjungos pagrindinių teisių chartijos 7 straipsnis ir 52 straipsnio 1 dalis; Tarybos sprendimo 2013/255/BUSP, iš dalies pakeisto sprendimais (BUSP) 2022/242 ir (BUSP) 2023/1035, 27 straipsnio 9 dalis ir 34 straipsnis; Tarybos reglamentai Nr. 36/2012, 2022/237 ir Tarybos reglamento 2023/1027 32 straipsnio 4 dalis)
(žr. 163, 168–183 punktus)
Deliktinė atsakomybė – Sąlygos – Neteisėtumas – Žala – Priežastinis ryšys – Kumuliacinės sąlygos
(SESV 340 straipsnio antra pastraipa)
(žr. 187, 191, 192 punktus)
Santrauka
Savo sprendimu Bendrasis Teismas atmetė Kinda Makhlouf ieškinį dėl aktų panaikinimo; šiais aktais jos pavardė buvo įtraukta į asmenų, kurie gauna naudos iš Sirijos režimo vykdomos politikos arba jį remia ir kuriems dėl šios priežasties taikomos ribojamosios priemonės, sąrašą. Jis, be kita ko, patikslino Sprendime 2013/255 (
1
) dėl ribojamųjų priemonių Sirijai nustatyto priklausymo šeimai kriterijaus apimtį ir su įrodinėjimo pareiga ir šiame sprendime nustatytos prezumpcijos nuginčijimu susijusias taisykles.
Kinda Makhlouf yra viena iš Mohammed Makhlouf – 2020 m. rugsėjo 12 d. mirusio Sirijos pilietybę turėjusio verslininko – dukterų, kurios pavardė buvo įtraukta į asmenų ir subjektų, kuriems taikomos 2011 m. Europos Sąjungos Tarybos nustatytos ribojamosios priemonės Sirijai, sąrašus (
2
).
Ieškovės pavardė į aptariamus sąrašus buvo įtraukta 2022 m. vasario 21 d. (
3
) remiantis šiuo motyvu: „Mohammed Makhlouf duktė [ir] Makhlouf šeimos narė“. Šis įtraukimas buvo pagrįstas priklausymo Assad ir Makhlouf šeimoms kriterijumi, nustatytu Sprendimo 2013/255, iš dalies pakeisto Sprendimu 2015/1836, 27 straipsnio 2 dalies b punkte ir 28 straipsnio 2 dalies b punkte, taip pat Reglamento Nr. 36/2012 (
4
), iš dalies pakeisto Reglamentu 2015/1828, 15 straipsnio 1a dalies b punkte. Šiuo tikslu Taryba rėmėsi 2020 m. rugsėjo 27 d. priimtu Sirijos teismo sprendimu dėl palikimo atsiradimo; ieškovė, kuri yra mirusiojo įpėdinė, to sprendimo neginčijo. Į aptariamus sąrašus įtraukta ieškovės pavardė palikta, be kita ko, 2023 m. gegužės 25 d. (
5
)
Bendrojo Teismo vertinimas
Ieškovės nuomone, vien tik priklausymas Makhlouf šeimai neturėtų pateisinti jai skirtų ribojamųjų priemonių priėmimo. Šiuo klausimu Bendrasis Teismas visų pirma pažymėjo, kad konkretūs įtraukimo į sąrašus kriterijai, susiję su Sprendime 2013/255, iš dalies pakeistame Sprendimu 2015/1836 (
6
), nurodytomis įvairiomis asmenų kategorijomis, yra nepriklausomi nuo tame sprendime apibrėžto bendrojo – ryšių su Sirijos režimu – kriterijaus (
7
). Taigi vien priklausymo vienai iš šių asmenų kategorijų pakanka, kad būtų galima taikyti aptariamas ribojamąsias priemones, ir nereikia pateikti įrodymų apie atitinkamų asmenų teikiamą paramą Sirijos režimui arba jų iš šio režimo gaunamą naudą. Tuo remdamasis Bendrasis Teismas padarė išvadą, kad priklausymo šeimai kriterijus yra objektyvus ir savarankiškas kriterijus, kurio pakanka ribojamųjų priemonių nustatymui „Makhlouf šeimos nariams“ pateisinti. Vis dėlto atitinkami asmenys į aptariamus sąrašus neturi būti įtraukiami, jeigu yra pakankamai informacijos, iš kurios matyti, kad jie nesusiję su Sirijos režimu, nedaro jam jokios įtakos arba nėra susiję su realia ribojamųjų priemonių apėjimo rizika (
8
). Šiuo klausimu Bendrasis Teismas priminė, kad būtent ieškovė, nesutikdama su ginčijamais aktais, turėjo pateikti įrodymų, paneigiančių nuginčijamą ryšio su Sirijos režimu prezumpciją, išplaukiančią iš priklausymo šeimai kriterijaus.
Nagrinėjamu atveju Bendrasis Teismas, atsižvelgdamas į ieškovės argumentus ir jos pateiktus įrodymus, susijusius su jos privačiu ir šeimos gyvenimu ir tariamu Makhlouf šeimos ir Sirijos režimo santykių nutrūkimu, konstatavo, kad šie įrodymai negali paneigti ryšio su Sirijos režimu prezumpcijos.
Panašią išvadą Bendrasis Teismas padarė dėl kaltę patvirtinančių įrodymų, esančių papildomoje įrodymų medžiagoje, kurią Taryba ieškovei pateikė 2022 m. gegužės 31 d. Tarp šių įrodymų yra, be kita ko, Financial Times straipsnis, iš kurio matyti, kad ieškovė ir kiti Makhlouf šeimos nariai, kurie yra artimi jai, įsigijo butų Rusijoje pasinaudoję paskolomis ir finansavimo priemonėmis, kurios leido nukreipti lėšas iš Sirijos ir taip apeiti Sąjungos nustatytas ribojamąsias priemones. Kadangi ieškovė neginčijo šios informacijos, kuri taip pat atskleidžia ieškovės ir kitų Makhlouf šeimos narių, kuriems taikomos tos pačios ribojamosios priemonės, ryšį, ji nenurodė lėšų, kurios jai leido, be kita ko, įsigyti nekilnojamojo turto Rusijoje, kilmės. Todėl Bendrasis Teismas konstatavo, kad ginčijami aktai grindžiami pakankamai tvirtu faktiniu pagrindu, o ieškovė įtikinamai nepaneigė ryšio su Sirijos režimu prezumpcijos. Kadangi ginčijamuose aktuose nepadaryta vertinimo klaidos, jis padarė išvadą, kad ieškinys turi būti atmestas.
(
1
)	2013 m. gegužės 31 d. Tarybos sprendimas 2013/255/BUSP dėl ribojamųjų priemonių Sirijai (OL L 147, 2013, p. 14), iš dalies pakeistas 2015 m. spalio 12 d. Tarybos sprendimu (BUSP) 2015/1836 (OL L 266, 2015, p. 75).
(
2
)	Žr. 2011 m. rugpjūčio 1 d. Tarybos įgyvendinimo sprendimą 2011/488/BUSP, kuriuo įgyvendinamas Sprendimas 2011/273/BUSP dėl ribojamųjų priemonių Sirijai (OL L 199, 2011, p. 74), ir 2011 m. rugpjūčio 1 d. Tarybos įgyvendinimo reglamentą (ES) Nr. 755/2011, kuriuo įgyvendinamas Reglamentas (ES) Nr. 442/2011 dėl ribojamųjų priemonių, atsižvelgiant į padėtį Sirijoje (OL L 199, 2011, p. 33). Mohammed Makhlouf pavardė iš minėtų sąrašų buvo išbraukta 2022 m. vasario 24 d. Tarybos įgyvendinimo sprendimu (BUSP) 2022/306, kuriuo įgyvendinamas Sprendimas 2013/255/BUSP dėl ribojamųjų priemonių Sirijai (OL L 46, 2022, p. 95), ir 2022 m. vasario 24 d. Tarybos įgyvendinimo reglamentu (ES) Nr. 2022/299, kuriuo įgyvendinamas Reglamentas (ES) Nr. 36/2012 (OL L 46, 2022, p. 1).
(
3
)	2022 m. vasario 21 d. Tarybos įgyvendinimo sprendimas (BUSP) 2022/242, kuriuo įgyvendinamas Sprendimas 2013/255/BUSP dėl ribojamųjų priemonių Sirijai (OL L 40, 2022, p. 26), ir 2022 m. vasario 21 d. Tarybos įgyvendinimo reglamentas (ES) 2022/237, kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje (OL L 40, 2022, p. 6).
(
4
)	2012 m. sausio 18 d. Tarybos reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje, kuriuo panaikinamas Reglamentas (ES) Nr. 442/2011 (OL L 16, 2012, p. 1), iš dalies pakeistas 2015 m. spalio 12 d. Tarybos reglamentu (ES) 2015/1828 (OL L 266, 2015, p. 1).
(
5
)	2023 m. gegužės 25 d. Tarybos sprendimas (BUSP) 2023/1035, kuriuo iš dalies keičiamas Sprendimas 2013/255 (OL L 139, 2023, p. 49), ir 2023 m. gegužės 25 d. Tarybos įgyvendinimo reglamentas (ES) 2023/1027, kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje (OL L 139, 2023, p. 1).
(
6
)	Žr. Sprendimo 2013/255, iš dalies pakeisto Sprendimu 2015/1836, 27 straipsnio 2 dalies b punktą.
(
7
)	Žr. Sprendimo 2013/255, iš dalies pakeisto Sprendimu 2015/1836, 27 straipsnio 1 dalį ir 28 straipsnio 1 dalį.
(
8
)	Žr. Sprendimo 2013/255, iš dalies pakeisto Sprendimu 2015/1836, 27 straipsnio 3 dalį ir 28 straipsnio 3 dalį.